*1.melléklet a 35 /2022. Képv.test. határozathoz*

Sorsfordító Szolgáltató Központ

Sorsok Háza Szociális Intézmény

Pszichiátriai betegek és szenvedélybetegek nappali ellátása

Szakmai beszámoló

2021. évről

**Fenntartó neve: Sorsfordító Szolgáltató Központ**

**Fenntartó címe: 6200 Kiskőrös, Rákóczi Ferenc utca 12.**

**Fenntartó képviselője, intézményvezető: Hajdu Julianna**

**Telefon: +36-20-776-4129**

**Az intézmény szakmai küldetése**

Az intézmény szakmai küldetését a Szakmai Programban leírtak tükrözik a legjobban:

*„Szakmai küldetésünk, az ellátottak egyéni igényeinek feltárására alapozott, felhasználó központú és jogkövető szociális szolgáltatás biztosítása, az ellátotti jogok és az emberi méltóság messzemenő tisztelete mellett.*

*Az intézmény által nyújtott szociális alapszolgáltatás központjában az igénybevevő személye és az Ő jólétének biztosítása áll. A gondozás során mindvégig az igénybevevő és az Ő problémájának megoldására fókuszál a segítő. Szakmai célunk az intézményünk személyi és tárgyi feltételrendszerének fejlesztése, valamint szolgáltatásai minőségbiztosítása során az igénybevevők normalizáltabb életfeltételeinek és magasabb szintű életminőségének elérése.*

*A dolgozókkal szemben elvárás, az előítélet-mentes és szakmailag magas szintű szociális gondozás.”*

Intézmény neve: **Sorsok Háza Szociális Intézmény**

**Székhelye:** **6200 Kiskőrös, Rákóczi Ferenc u. 12.**

**Ellátási terület:** Kiskőrös járás (Akasztó, Bócsa, Császártöltés, Csengőd, Fülöpszállás, Imrehegy, Izsák, Kaskantyú, Kecel, Kiskőrös, Páhi, Soltszentimre, Soltvadkert, Tabdi és Tázlár) közigazgatási területe

**Szolgáltatás megnevezése:** pszichiátriai betegek nappali ellátása

**Ellátható személyek száma:** 50 fő

**Szolgáltatás megnevezése:** szenvedélybetegek nappali ellátása

**Ellátható személyek száma:** 50 fő

A pszichiátriai betegek és a szenvedélybetegek nappali ellátásában a következő szolgáltatás elemeket biztosítjuk továbbra is:

* **Tanácsadás:** az igénybevevő bevonásával történő, jogait, lehetőségeit figyelembe vevő, kérdésérereagáló, élethelyzetének, szükségleteinek megfelelő vélemény-javaslat kialakítási folyamat, a megfelelő információ átadása valamilyen egyszerű vagy speciális felkészültséget igénylő témában, amely valamely cselekvésre, magatartásra ösztönös, vagy nemkívánatos cselekvés, magatartás elkerülésére irányul. (Pl.: ügyintézésben segítségnyújtás, szakorvossal való kapcsolatfelvételre motiválás, előírt gyógyszerszedés motiválása, nem felírt gyógyszerek szedésének megakadályozása stb…)
* **Esetkezelés:** az igénybe vevő, vevők szükségleteinek kielégítésére (problémájának megoldására, illetve céljai elérésére) irányuló megállapodáson, illetve együttműködésen alapuló, tervszerű segítő kapcsolat, amely során számba veszik és mozgósítják az igénybe vevő, vevők saját és támogató környezete erőforrásait, továbbá azokat a szolgáltatásokat és juttatásokat, amelyek bevonhatók a célok elérésébe, újabb problémák megelőzésében. (Esetkezelésen az egyéni gondozási terv elkészítését, nyomon követését értjük. Minden olyan eset, amikor az ellátottal négyszemközti egyéni esetkezelést folytatunk.)
* **Gondozás:** az igénybe vevő bevonásával történő, tervezésen alapuló, célzott segítés mindazon tevékenységek elvégzésében, amelyeket saját maga tenne meg, ha erre képes lenne, továbbá olyan rendszeres vagy hosszabb idejű testi- lelki támogatása, fejlesztése, amely elősegíti a körülményekhez képest legjobb életminőség elérését, illetve a családban, társadalmi státuszban való megtartását, visszailleszkedését. (Pl.: álláskeresésben segítségnyújtás- önéletrajzírás, időpont egyeztetés állásinterjúra, Családi kapcsolatok erősítése, orvoshoz-, szakorvoshoz időpontkérés, szűrővizsgálatokra való eljutás ösztönzése stb…)
* **Felügyelet:** az igénybe vevő a szolgáltatásnyújtás helyszínén lelki és fizikai biztonságát szolgáló, személyes vagy technikai eszközzel, eszközökkel biztosított kontroll. (Családtag, hozzátartozó tehermentesítése a mindennapokban.)
* **Háztartási vagy háztartást pótló segítségnyújtás:** az igénybe vevő segítése a mindennapi életvitelében, személyes környezete rendben tartásában, mindennapi ügyeinek intézésében, valamint a személyes szükségleteinek kielégítésére szolgáló lehetőségek és eszközök biztosítása, ha ezt saját háztartásában vagy annak hiányában nem tudja megoldani. (Pl.: tisztálkodási lehetőség, borotválkozás, mosási lehetőség biztosítása, ruhajavítás stb…)
* **Készségfejlesztés:** az igénybe vevő társadalmi beilleszkedését segítő magatartásformáinak, egyéni és társas készségeinek kialakulását, fejlesztését szolgáló helyzetek és alternatívák kidolgozása, lehetőségek biztosítása azok gyakorlása. (Pl.: csoportfoglalkozások biztosítása, kirándulások biztosítása, szabadidős tevékenységek, egyéni készségfejlesztés- szituációs helyzetek gyakorlása stb…

Az intézmények **tárgyi feltételeit** tekintve rendelkezik a szolgáltatásnyújtáshoz megfelelő helyiségekkel. A zavartalan működéshez biztosított a közösségi együttlétre, a pihenésre, a személyi tisztálkodásra, a személyi ruházat tisztítására, az étel melegítésére, tálalására és elfogyasztására szolgáló helyisége. Szintén biztosított olyan többfunkciós helyiség, amelyben lehetőség van foglalkoztatás, szabadidős program, sportrendezvények lebonyolítására.

A munkatársak számára rendelkezésre áll berendezett irodahelyiség, zárható iratszekrény, asztali számítógép (megfelelő szoftverekkel), nyomtató, fénymásoló, mobil telefon.

**Nyitvatartási idő pszichiátriai betegek ellátása esetén**

**(hétnapos nyitva tartás, kivéve ünnepnapok)**

A hét minden napján: 07.00 – 13.00-ig.

**Nyitvatartási idő szenvedélybetegek ellátás esetén**

**(hétnapos nyitva tartás, kivéve ünnepnapok)**

A hét minden napján 13.30-19.30-ig.

**Pszichiátriai ellátás**

2021. január 01. és 2021. december 31.-ei időszakban 59 fő pszichiátriai beteggel volt együttműködési megállapodásunk. Tárgyév folyamán 8 fővel szűnt meg az együttműködési megállapodás. A megszűnés többnyire a kliens kérésére, közös megegyezéssel történt, de sajnos volt elhalálozás is. Tárgyév december 31-én 51 fő személlyel volt érvényes együttműködési megállapodásunk. A pszichiátriai betegségek közül jellemzően a depresszió különböző típusaival, schizofrenia különböző típusaival, hangulatzavarokkal találkozunk.

A pszichiátriai betegek nappali ellátásában szakmai segítség Dr. Horváth Magdolna pszichiáter, akivel együttműködési megállapodás keretében működünk együtt. A szakmai munkát 3 fő szakképzett terápiás segítő látja el, 1 fő Intézményvezető irányításával. A szakképzettségi arány 100 %.

2021. december 31-én nyilvántartott pszichiátriai betegek kor-, nem szerinti megoszlása:

**Férfi Nő**

|  |  |
| --- | --- |
| 18-39 éves | 5 fő |
| 40-59 éves | 11 fő |
| 60-64 éves | 1 fő |
| 65-69 éves | 1 fő |
| 70-74 éves | 1 fő |
| 75-79 éves |  |
| 80-89 éves | 2 fő |
| **Összesen** | **21 fő** |

|  |  |
| --- | --- |
| 18-39 éves | 8 fő |
| 40-59 éves | 13 fő |
| 60-64 éves | 2 fő |
| 65-69 éves | 6 fő |
| 70-74 éves |  |
| 75-79 éves |  |
| 80-89 éves | 1 fő |
| **Összesen** | **30 fő** |

**Szenvedélybeteg ellátás**

2021. január 01. és 2021. december 31.-ei időszakban 63 fő szenvedélybeteggel volt együttműködési megállapodásunk. Tárgyév folyamán 9 fő kérte az együttműködési megállapodás megszűntetését. Tárgyév december 31-én 54 fő egyénnel volt érvényes együttműködési megállapodásunk. A szenvedélybetegségek közül jellemzően az alkohol, dohányzás, gyógyszerfüggőség az alapvető probléma. De találkozunk játék függőséggel, kábítószer használattal is.

A szenvedélybetegek nappali ellátásában szintén szakmai segítség Dr. Horváth Magdolna pszichiáter, akivel együttműködési megállapodás keretében működünk együtt. A szakmai munkát 3 fő terápiás segítő látja el, 1 fő Intézményvezető irányításával. Két munkatárs középfokú szociális képesítéssel rendelkezik (szociális asszisztens), 1 fő munkatárs szociális gondozó és ápoló végzettséggel rendelkezik.

A kollégák mentális egészségének megőrzése is rendkívül fontos, ezért rendszeresen szakember vezetésével szupervízón vesznek részt, ahol szakmai, egyéni elakadásukat, dilemmájukat tudják elmondani, és a team segítségével megoldani vagy ismét a helyén kezelni. Erre a pandémia alatt fokozott figyelmet fordítunk, hiszen a segítők is fokozottabb igénybevételnek vannak kitéve.

2021. december 31-én nyilvántartott szenvedélybetegek kor-, nem szerinti megoszlása:

|  |  |
| --- | --- |
| 18-39 éves | 11 fő |
| 40-59 éves | 13 fő |
| 60-64 éves | 4 fő |
| 65-69 éves | 7 fő |
| 70-74 éves | 3 fő |
| 75-79 éves | 1 fő |
| **Összesen** | **39 fő** |

|  |  |
| --- | --- |
| 18-39 éves | 5 fő |
| 40-59 éves | 7 fő |
| 60-64 éves | 2 fő |
| 65-69 éves |  |
| 70-74 éves |  |
| 75-79 éves | 1 fő |
| **Összesen** | **15 fő** |

**Férfi Nő**

2020. március 11-én a kormány országos veszélyhelyzetet hirdetett ki, s életbe lépett a különleges jogrend. A kormánynak ezen intézkedése nagymértékben befolyásolta Intézményeink mindennapi életét. A kialakult járványügyi veszélyhelyzetre intézményünknek is reagálni kellett. Az Emberi Erőforrások Minisztériuma rendszeresen tájékoztatott bennünket az eljárásrendekről, melynek betartása, betartatása kiemelt feladat volt a mindennapokban. Ez a helyzet a 2021 évben is fennállt. A pandémia egyre nagyobb mentális terhet jelent a klienseink számára, fokozódott az igény az egyéni beszélgetések, a mentális erősítésre. Izolált életvitelük miatt sokaknál bekövetkező állapotromlást okozott, amit az enyhítések kihirdetése után egy nagyon intenzív időszakkal igyekeztünk helyreállítani a lehetőségekhez képest.

A tavalyi évben az enyhítéseknek köszönhetően tudtunk a klienseinknek programokat, kirándulásokat szervezni, ami lehetőséget adott, hogy klienseink újra közösségben legyenek a pandémia miatt kialakult izoláció kissé enyhüljön. Itt is maximálisan szem előtt tartottuk a járványügyi szabályokat, és betartva ezeket kerültek megrendezésre a programok. Korom István mentálhigiénés szakember is újra megkezdte a „Mentális egészségkör” nevű havi megrendezéssel megvalósuló programsorozatot, ami hol egyéni, hogy csoportos előadást, beszélgetést jelentett a járványhelyzet alakulásához igazodva. Itt klienseink különböző témákban kaphattak új ismereteket, a mindennapi életüket befolyásoló dolgokról beszélgethettek.

Az év folyamán hitéleti igazgató kezdte meg tevékenységét a szervezetnél. Széll Csaba feladatinak megkezdéseként minden telephelyünket felkereste és megismerte a klienseket, a kollégákat és havonta egy előre magadott időpontban lelki megerősítést, feltöltődést biztosít klienseink számára, akár egyéni beszélgetés keretén belül is.

Lehetőségünk volt ismét olyan helyekre is elvinni a klienseinket, ahova önerejükből soha nem jutnának el, így látogattunk el a Kecskeméti vadasparkba, Gemenci kisvasút, Nemesnádudvar, Hercegszántó, Siklósi vár, Szeged vadaspark, Kalocsai érsekség, Kiskunhalasi csipke ház. Több alkalommal lehetőség nyílt ellátogatni a Soltvadkerti moziba is.

Az évre jellemző volt, hogy a vírushelyzet változásához alkalmazkodva gyakran változott az intézmény látogatási módja, így az őszi időszakban ismét szigorításokat kellett bevezetni. A karácsony a 2021.évben sem a megszokott módon zajlott, a tartós élelmiszercsomag mellé az idei évben elvitelre meleg ételt is biztosítottunk a klienseinknek.

Az intézményünk klientúráját folyamatosan tájékoztattuk az oltás felvételének lehetőségéről és fontosságáról, de meghagyva a döntési jogot számukra ebbe. Elmondhatjuk, hogy többen is a védő oltás felvétele mellet döntöttek.

Az Intézményünk korszerűsítése keretében 2021-ben beszerzésre került egy Whirlpool mosógép és hozzá egy Whirlpool szárítógép is. Ezzel a két géppel nem csak a szolgáltatás színvonalát javítottuk, de energia hatékonyabb gépek lévén hozzájárulunk az energiatakarékosabb működéshez is.

A 2021 évben is együttműködve a Magyar Élelmiszerbank Egyesülettel is napi szinten részt vettünk az élelmiszermentésben. Ennek eredményeként a helyi Tesco üzletből, és az Élelmiszerbank budapesti központi raktárából összesen az év során 14636 kg élelmiszert hoztunk el és osztottunk szét a rászorulóknak Kiskőrösön és a hozzánk tartozó településeken.

Több ellátottunknak tudtunk segíteni a lakhatási probléma megoldásában a támogatott lakhatás szolgáltatásunkkal.

**Támogatott lakhatás pszichiátriai betegek részére:**

* 6200 Kiskőrös, Liget u. 2.2/9 szám. (4 fő)
* 6200 Kiskőrös, Seres Sámuel u. 11 szám (8 fő)
* 6400 Kiskunhalas, Kisfaludy u. 108. (10 fő)

**Támogatott lakhatás szenvedélybetegek részére:**

* 6200 Kiskőrös, Seres Sámuel u. 7 szám. (12 fő)
* 6200 Kiskőrös, Korvin u. 17 szám. (6 fő)

2020 január 01-től a Sorsfordító Szolgáltató Központ fenntartásában közösségi alapellátást biztosítunk szenvedélybetegeknek és pszichiátriai betegeknek. A szolgáltatásokat fenntartó váltással vettük át a Magyarországi Baptista Egyház Filadelfia Integrált Szociális Intézménytől. A szolgáltatás keretében biztosítani kell a lakókörnyezetben történő segítségnyújtást az önálló életvitel fenntartásában, a meglevő képességek megtartását, illetve fejlesztését. A gondozás keretében a biopszicho-szociális, spirituális dimenziók figyelembe vételével, a házi és a kezelőorvossal való kapcsolattartás, együttműködés mentén, biztosítani kell a kliens állapotának folyamatos figyelemmel kísérését a családtagokkal és a szociális környezettel együttműködve.

Az ellátásban jelenleg 3 fő terápiás segítő látja el a szenvedélybeteg ellátást, ebből 1 fő a telephelyfelelős is, 2 fő pedig a pszichiátriai ellátásban dolgozik, továbbá és 1 fő Intézményvezető vezetésével történik.

Az ellátásban érvényes megállapodással rendelkező klienseinknek, rendszeresen biztosítunk élelmiszeradományt, szükség esetén ruhaneműt, kisebb használati tárgyakat, amelyeket adomány vagy alapítvány által kapunk. Minden kliensünknek biztosítunk csoportfoglalkozásokat, és kirándulásokat. A múlt évben kutyaterápiás foglalkozáson is részt vehettek, a kreatív és tematikus foglalkozások mellett. Kirándulásokon, a Hajósi Érseki kastélyba, a Tájházba, Kecskemétre a Planetáriumba, Kiskunhalasra a Csipkemúzeumba, Jánoshalmára a Szent Anna Római Katolikus templomba, a Zsinagógába, Soltvadkertre a túraösvényre, a Kecskeméti Szórakaténusz foglalkozására.

**Sorsfordító Szolgáltató Központ hajléktalan mintaprogramja**

Márciusban újraindult a hajléktalan közfoglalkoztatási minta program, melyben 101 fő foglalkoztatására került sor. A mezőgazdasági tevékenységben megtermelt zöldségféléket, savanyító üzemünkben dolgozzuk fel, valamint a MBE Filadelfia Integrált Szociális Intézmény konyháján hasznosítunk, jelentős mennyiségű megtermelt élelmiszer fennmaradó részét intézményünkkel kapcsolatba kerülő rászorulóknak közvetlenül osztjuk szét, valamint az Élelmiszerbankba is több alkalommal sikerült adományainkat eljuttatni, így, a látókörünkön kívül esőkön is segíthettünk.

A programba bevont emberek a foglalkoztatás mellett napi meleg étkezést, szociális segítségnyújtást és egyéni szükségleteinek megfelelő lakhatási szolgáltatást is kapnak támogatott lakhatás formájában, melynek kihasználtsága 100 %-os, így a további lakhatási nehézségek megoldására kríziskonténer beüzemelésére is sor került.

Eredményeink közül a jelentősebbek:

Kiskőrös:

* Szabadtéri és fűthető fóliasátras növénytermesztés, csiperke gombatermesztés
* Élelmiszer feldolgozás, savanyítás,
* Mosoda üzemeltetés
* Kiszolgáló épületek környezetének térkövezése
* Sertéstenyésztés
* Méztermelés 30 méz családdal

Kiskunhalas:

* Tojótelep (1400 tojótyúk) üzemeltetés, tojáscsomagoló üzem kialakítás, (Sajnos a tavalyi évben a madárinfluenza betegség következtében a hatóság előírta a teljes állomány megsemmisítését.)
* Papírtégla gyártása
* Levendula termesztés, és feldolgozás
* Munkaruhák hímző géppel történő logózása, egyéb kézműves termékek varrása, készítése

Baja:

* Tésztaüzem működtetése

**Terveink a jövőre**

* 2020 decemberében a szenvedélybeteg ellátásban dolgozó segítők számára elindult egy komoly szakmai fejlesztés, ami 2021-ben is folytatódott, és terveink szerint a pszichiátriai ellátásban dolgozó kollégáknak is szervezünk a professzionálisabb segítés érdekében.
* A szakmai fejlesztéshez kapcsolódóan új 12 fős támogatott lakhatás működtetését tervezzük szenvedélybetegek részére.
* Az új épület építésének munkálatai reményeink szerint az idei évben elkezdődnek. Az új épület kivitelezését indokolja az egyre fokozottabban jelenlévő mentális betegségben, szenvedélybetegségben élők száma. Mentálisan mindkét célcsoportot megviselte ez a még véget nem ért időszak, így munkatársaink is egyre nagyobb feladatokkal néznek szembe a segítő munka során. Igyekeztünk, és igyekszünk a legjobb feltételeket biztosítani a hozzánk fordulóknak, és bízunk benne, hogy az előttünk álló év meghozza a várt eredményeket, és ismét teljes nyitva tartassál tudjuk ellátni a feladatainkat.

**Kiskőrös, 2022. április 8.**

**Hajdu Julianna**

**Sorsfordító Szolgáltató Központ**

**igazgató/intézményvezető**